
תקנות כלי הירייה (אגרות רשיון), התשס"ה-2004

היו"ר יעקב ליצמן:

שלום לכולם. הנושא הבא על סדר היום – תקנות כלי הירייה (אגרות רשיון). למען הגילוי הנאות,  חבר הכנסת ארדן רצה לבוא לישיבה ולהתנגד לתקנות.  

בדיון הקודם אמרתי שאני מוכן לאשר שינויים בתנאי שלא מדובר בהעלאות מחירים מאחורי הגב. אם זה מאחורי הגב אני מתנגד לזה, משום שאיני חושב שצריך לפגוע בספורט וכו'. אם בסך הכל זה אותו הדבר ויש רק שינויים חיצוניים, אני מוכן לאשר את זה.

עמוס בן-שאול:

	עשינו תחשיב מסודר והשינוי הממוצע באגרות הוא 7%. השינוי הזה נובע בעיקר מביטול הפטורים ולא מהשינוי באגרה.

יהודה מירון:

	התקנות שלפניכם באות לטפל בשלושה נושאים: 1. עדכון אגרות – העלאה או הורדה. 2. ביטול פטורים. 3. מנגנון כלכלי לתמרוץ עשרות אלפי מחזיקי רשיון שלא כדין לחזור למעגל הרשיון. 

מטרת החוק היא פיקוח על כלי הירייה. אין לאף אחד זכות להחזיק את הרשיון בזכות. לכן כל הדיבורים על זכויות, זה לא המקום. הרשיון לקבל כלי ירייה אינה זכות קנויה לכל אזרח. הרשות המרכזית מחליטה למי לתת, אבל זו לא זכות קנויה, כמו למשל הזכות לקבל את סל התרופות. 

משרד הפנים, המשטרה ומשרד הבריאות מקימים עתה מערכת גדולה של פיקוח. בשנים האחרונות זלגו הרבה נשקים החוצה למטרות פיגועים ולעבריינות בתוך המדינה. יש ברדק גדול וחלק מהחזרת השיטה היא כדי לפקח לאן הנשק עובר. 

היו"ר יעקב ליצמן:

על כך אין עוררין.

יהודה מירון:

מכאן נגזרת התשובה  מדוע צריך עוד כסף. מה שעד היום לא טופל כמו שצריך, יש לטפל בו.

היו"ר יעקב ליצמן:

	 כך היה עד היום?

עמית יעקב:

	לא. בעבר, הנשק אצל הסוחרים בכלל לא נרשם. רק מ-97' התחילו לרשום את הנשק שיש אצל הסוחרים.		

היו"ר יעקב ליצמן:

	מ-97' ועד היום עברו שמונה שנים. מה קרה בשנים האלה?


חיים אורון:

	היו להם למשל כלי ירייה ב-1,000 שקלים והם שילמו עליו 2%.  מוצע כאן מחיר אחיד של 25 שקלים.

היו"ר יעקב ליצמן:

אין לי עם זה בעיה. השינוי הזה לא מפריע לי, אבל אם זה בעקיפין העלאה בדרך האחורית, זה לא מקובל עליי.  אני טוען שאולי צריך להוריד אחוז מסוים ולאזן את זה. 

חיים אורון:

	יש למשל סעיף של העברת כלי ירייה בין חברות שמירה. האגרה לזה היתה 145 ועתה זה יורד ל-50.  האגרה להקמת מטווח היתה 470 ועתה הם מציעים לעלות את זה.

יהודה מירון:

	עברנו לחישוב דיפרנציאלי.

היו"ר יעקב ליצמן:

	 לא אכפת לי שתעשו כך, אבל אינני רוצה שתעלו את האגרות יותר מכפי שהיה עד כה. 

עמוס בן-שאול:

	השינוי נובע מביטול הפטורים.  אנחנו עושים כאן ביטול פטורים גורף. 

היו"ר יעקב ליצמן:

לפי השינוי הזה ארגונים משלמים 230% יותר.

עמוס בן-שאול:

	זה בגלל ביטול הפטורים.

היו"ר יעקב ליצמן:

	 זה נורמלי?

יהודה מירון:

	לגבי נושא של ייבוא למשל  - 25 שקלים לכל כלי שנכנס לישראל.  

חיים אורון:

	 זו הפחתה. 

יהודה מירון:

לכן צריך להסתכל באופן סקטוריאלי ולא על כל החבילה. 


חיים אורון:

	 אני בעד שיעשו סדר, כי יש  הפקרות.

היו"ר יעקב ליצמן:

אני בעד שיעשו סדר, אבל לא שינצלו את זה להעלאת מחירים.	

יהודה מירון:

	בייצוא – ממוצע להעלות מ-2% ל-12.5%. הצעתנו הראשונה היתה 25  שקלים ובעקבות הדיונים שקיימנו לפי המלצת הוועדה, הורדנו את זה לחצי, כדי לעודד את הייצוא. 

	לגבי הוספת כלי לא רשום -  זה כדי לפקח היכן הכלי מטייל ברחבי הארץ. לדוגמה, יבואן מוביל לישראל 2,000 כלים, חלק הוא מוכר בעצמו וחלק אחר הוא מעביר לסוחרים אחרים, לקבלני משנה. צריך לעקוב אחר הכלים האלה והפעולות הללו עולות כסף. 

עמית יעקב:

	כלי לא רשום לא מופיע במערכת משרד הפנים.  זה הרישום הראשון שלו.

יהודה מירון:

	ההצעה הראשונה היתה אגרה של 25 שקלים להוספת כלי לא רשום. ישבנו עם נציגי הסוחרים ולאחר דיון גם זה ירד לחצי.

	לגבי חברות שמירה פרטיות הורדנו את המחיר מ-145 שקלים ל-50. ההיגיון בזה הוא שאם מעבירים כלי מוכר למקום אחר, אין סיבה לשלם את כל הסכום מההתחלה. 

לגבי מטווחים - הטיפול בהקמת מטווח דומה לטיפול בהקמת עסק. 

אברהם שוחט:

	כמה מטווחים יש בארץ?

עמית יעקב:

	יש בארץ 130 מטווחים, אבל האגרה המשולמת היא חד-פעמית. 

היו"ר יעקב ליצמן:

למה העלאה דרסטית כזאת?

יהודה מירון:

כי זה משקף מצב של חזרה לשוויון, תקרא לזה אפליה מתקנת. זו לא אגרה שנתית, אלא אגרה חד-פעמית.	

היו"ר יעקב ליצמן:

אני מקווה שאתם בטוחים שאין לי אינטרס בזה. אני חושש שבהזדמנות זו החליטו להכניס עוד כמה אגרות. אני בעד שינויים ואפילו משתדל לדחוף לזה, אבל אני חושש שמנצלים את ההזדמנות הזאת להעלאת תעריפים. עד לרגע זה לא שוכנעתי שזה לא כך.  


יהודה מירון:

	היום משלמים על כל העתק ראשון מחצית האגרה וזה הוקטן. לכן אי אפשר לומר שיש פה משהו מגמתי של העלאת תעריפים. 

	לגבי הפטורים – זו חבילה גדולה שלמדינת ישראל יש עד היום צרות ממנה. פטור גרם לחוסר אחריות גדול של מחזיקי הרשיון, כי נשקים הלכו לאיבוד, נגנבו, טיילו בין אנשים ולנו אין מעקב. ארגונים פרטיים לא חדשו רשיונות, כי ידעו שהם לא צריכים לשלם. 

היו"ר יעקב ליצמן:

	אז צריך למתן קצת. 

אברהם שוחט:

	איזה פטורים יש?

יהודה מירון:

	אגודות ספורט למשל, חיילים ועוד. חייל שיש ברשותו נשק פרטי ורוצה להוציא רשיון או לחדשו, לא משלם שום אגרה. מתוך 19,000 רשיונות של חיילים, 7,000 בכלל לא חידשו. 

היו"ר יעקב ליצמן:

	 למה זה אכפת לך?

יהודה מירון:

	אין לנו בקרה על זה.  אם אין רשיון, אין אגרה, אין אחריות. 

היו"ר יעקב ליצמן:

	 אתה סבור שזה יכריח אותם לחדש?

יהודה מירון:

	אני בטוח שכן.

יאיר דוידוביץ:

כמה מאלה שהיו אמורים לשלם אגרה לא חדשו? אני מניח שזה בדיוק אותו הדבר. 

יהודה מירון:

	למשרדי הממשלה יש הרבה פעילות סביב הפטורים. עבור 50 השקלים שפוטרים אותם מהם יש לנו היקף פעילות נוסף בגלל הטיפול בפטור. 

חשוב לי לומר שוב שאין הצדקה לפטור. בגלל  שאחזקת נשק היא לא זכות יסוד לכל אזרח, זה לא  מוצדק.


עמית יעקב:

אתמול למשל גילינו שתע"ש ייצרה כלי ירייה והוציאה כלים לחוץ לארץ ללא תשלום אגרה וללא רשיון. כל הכלים האלה לא נרשמו בישראל.  היה צריך לרשום אותם במשרד הפנים ללא אגרה ורק אחר כך להוציאם לחוץ לארץ. 

אברהם בייגה שוחט:

	 למי אכפת שתע"ש מוכרת לגרוזיה 5,000 אקדחים?

סרן רוני לב: 

	אני רוצה להקדים ולומר שנודע לנו על הדיון הזה רק אתמול ולכן ניסינו עד מהרה לגבש איזושהי עמדה ראשונית. לטענת נציגי משרד הפנים הם  היו בקשר עם גורמים כאלה ואחרים בתוך הצבא, אבל הדרך הנכונה היא לפנות לגורם המתכלל את הדברים בצבא, באמצעות משרד הביטחון, כי יש כאן כמה גורמים בצבא שצריכים לתת את דעתם על העניין הזה. 

 אנחנו ננסה להסביר כאן למה בעצם הסיבות שטוען משרד הפנים לביטול הפטור, לראייתנו הן לא רלוונטיות ולמה הפטור הזה בעצם חשוב לנו ברמה המבצעית. הטענות שעלו כאן נגד המשטרה הצבאית והארגון שלהם נודעו לנו כאן לראשונה. זו הפעם הראשונה שהיועצת המשפטית של הקמצ"ר שומעת את זה. דווקא לגבי כל העניין של הפיקוח והבקרה יש מדור מיוחד במשטרה הצבאית שאחראי על זה, כדי שלא יהיו מקרים כאלה. 

	אני מבקשת לאפשר לראש מדור אבטחה בחטיבת מבצעים לדבר על החשיבות המבצעית והאבטחתית של הפטורים האלה. 

היו"ר יעקב ליצמן:

על איזה סעיף אתם מדברים?

סרן רוני לב:

	על ביטול הפטורים לארגונים.

עמית יעקב:

ביטול הפטור מתייחס אך ורק לנשק פרטי. 

סרן רוני לב:

אכן, לא מדובר בנשק צבאי, אבל אלה חיילים שמחויבים מבחינת הוראות הצבא לשאת נשק.

היו"ר יעקב ליצמן:

בדיון הקודם שאל חבר הכנסת אורון מה הדין לגבי חיילים שחייבים לשאת נשק והם לא מקבלים את הנשק מהצבא. 

אברהם שוחט:

	 אין דבר כזה, ואם זה קיים – צה"ל צריך לתקן את זה.  כנראה שיש כאלה שנוח להם יותר לשאת אקדח מאשר נשק ארוך אחר. 


היו"ר יעקב ליצמן:

	 ולמה לא להקל עליו?

רס"ן מורן יואש:

	אני מייצגת את מדור אבטחה. אנחנו אחראים על הפקודות המבצעיות הקשורות לנשיאת נשק. נכון שיש היום פקודה בצבא שמחייבת את כלל הקצינים והנגדים לשאת נשק. אין הפרדה בין נשק לבין אקדח פרטי, אבל ברור שזה הגיע מאיזשהו צורך ביטחוני בעקבות האירועים האחרונים ואנחנו רואים בזה צורך ביטחוני-לאומי. אנשי קבע רכשו אקדחים כחליף לנשק צבאי, גם בהתבסס על זה שהם היו פטורים מאגרה, שזה תורם לביטחון הציבור והביטחון האישי שלהם  וגם מתוקף זה שהתפעול של הנשק הארוך יותר בעייתי מאשר התפעול של אקדחים. אנחנו רואים את המשימה הזאת כמשימה שתורמת לביטחון הציבור.

היו"ר יעקב ליצמן:

אפשר להמשיך את הפטור רק לסקטור הזה?

אברהם בייגה שוחט:

	למה? שהצבא ישלם את הרשיון.

היו"ר יעקב ליצמן:

	 לצבא אין כסף.

סרן רוני לב:

	אם הבעיה של משרד הפנים היא פיקוח ובקרה – ויש בעיה נקודתית עם אותו מדור שאחראי על הפיקוח והבקרה -  אפשר לפתור את זה בצורה נקודתית ולשפר את ההתנהלות. אני לא רוצה לומר את זה בצורה חד-משמעית, כי אנחנו צריכים לחקור את הטענות שמעלים כאן. אם באמת הבעיה היא בזה, נמצא לזה  פתרון בתוך הצבא. 

אברהם בייגה שוחט:

	 מדובר ב-50 שקלים לשנה וצה"ל יכול לשלם את זה. אם הצבא מכוון וממריץ את אנשי הקבע לקנות אקדחים מכספם, כי הוא רוצה שהם יהיו עם נשק ולא יישאו נשק צה"לי גדול, עם כל מה שכרוך בזה, יואיל הצבא - אם הוא חושב שכך צריך להיות - לשלם לקצין את האגרה  כאות הוקרה על זה שהוא קנה מכספו אקדח. 

היו"ר יעקב ליצמן:

כל ההבדל ביני לבינך הוא שאני טוען שיואיל משרד הפנים להמשיך את הפטור. לדעתי העלאה של 230% זה דבר לא מוצדק, לפחות לגבי הצבא.  יש גבול לאטימות – אדם שמחויב לשאת נשק ומוכן לרכוש על חשבונו אקדח קטן, צריך לעזור לו. בסך הכל מחייבים אותו לשאת נשק ולכן צריך לעזור לו. 

אברהם שוחט:

	 מי שמעסיק אותו, שיעזור לו. 


ניסן סלומינסקי:

	הצבא לא יעזור לו. חבר הכנסת שוחט, אתה מוכן לאשר את זה ולכתוב שביטול הפטור הוא  בתנאי שהצבא ישלם לו?

אברהם שוחט:

	 לא.
 
עמית יעקב:

	יחד עם הפטור לצה"ל יש גם פטורים לשב"ס ולמשטרה. כשוילנאי היה סגן רמטכ"ל נפגשנו עמו  והסתבר לנו שאנשים  ביקשו גם פטור ממטווחים. כמחצית מכלל מחזיקי הנשק בצה"ל לא חידשו את הרשיון. שאלנו למשל את אנשי השב"ס למה הם צריכים נשק פרטי כאשר הארגון נותן להם נשק. הם ענו לנו שבביקורות לא בודקים להם את הנשק הפרטי, אלא רק את הנשק של השב"ס. 

סרן רוני לב:

מאוד קשה לי להגיב לטענות האלה מעכשיו לעכשיו. לכן אני מבקשת לא לדון בזה היום. 

היו"ר יעקב ליצמן:

אני מבקש לתקן את הסעיף הזה. כל מי שמחייבים אותו לשאת נשק, אין שום סיבה לבטל לו את הפטור, גם אם מדובר בנוחיות של נושא הנשק.  אם זה לא יתוקן, אני אצביע נגד. 

ניסן סלומינסקי:

	 או שייאמר לנו שצה"ל מתחייב לשלם את האגרה. 

אברהם בייגה שוחט:

	 אני מציע שנצביע בעד אישור התקנות למעט הסעיף הזה, ונשאיר למשרד הפנים ולצה"ל לנהל משא ומתן על תשלום האגרה. כלומר, בינתיים יישאר הפטור לאנשי הקבע כפי שהיה, אבל יתקיים משא ומתן בין הצדדים ולאחריו יחזרו לוועדה.  את כל השאר אני מציע לאשר. 

היו"ר יעקב ליצמן:

זה מקובל עליי.

יאיר דוידוביץ:

לצערה של התאחדות הקליעה בישראל היא משתמשת בכלי נשק לקליעה ספורטיבית. לכדורגל אין שום אגרה וכך לא לתחומי ספורט אחרים, רק לספורט הקליעה. אני מסכים לעיקרון שצריך להטיל אגרה, אבל לא כפי שאנחנו מתבקשים. משרד הפנים מבקש על רשיון בודד 50 שקלים לשנה, אבל על גיליון כמו שאני מחזיק בידי הוא מבקש 2,500 שקל לשנה. על כל שורה בגיליון הוא מבקש 50 שקל לשנה. מדובר ברשימת כלי הנשק של מועדון הקליעה הספורטיבי. במקרה של המועדון הזה יש בו 50 כלי נשק ויש מועדונים אחרים שיש בהם 20 או 100 כלי נשק. כעבור שנה או שנתיים, בלחיצת כפתור, כל הטופס הזה עובר כמו שהוא ומבקשים מאתנו אגרה על כל שורה. כלי הנשק הם בבעלות המועדון, הוא אחראי על הנשק ויש עליו ביקורת שנתית של המשטרה ומשרד הפנים. לצערנו אנחנו נאלצים להשתמש בכלי נשק לקליעה ספורטיבית של מועדוני הקליעה, אבל יש לנו הצלחות. ביקשנו לשלם על כל הגיליון הזה אגרה של 50 שקל, כמו שמשלמים על רשיון בודד.  אני מסכים שצריכה להיות אגרה, אבל כל הגיליון, שיוצא כל שנה באותו נוסח,  עובר בלחיצת כפתור. 


היו"ר יעקב ליצמן:

כמה לדעתך צריך לשלם?

יאיר דוידוביץ:

50 שקל לגיליון.

אברהם שוחט:

	כמה חברים יש במועדון קליעה?

יאיר דוידוביץ:

במועדון קליעה ממוצע יש בין 30 ל-50 חברים.

יהודה מירון:

	יש סיבה שהם לא ישלמו אגרה?

היו"ר יעקב ליצמן:

	 אני לא רוצה לומר לך שגם הוא צודק.

אברהם בייגה שוחט:

	 פעם היה ויכוח דומה. בעלי בתי המלון ביקשו לשלם אגרה על טלוויזיה אחת. זה שיש 200 חדרים ו-200 טלוויזיות בחדרים לא משנה ולדעתם הם צריכים לשלם אגרה אחת.  

חיים אורון:

	 זה לא דומה. אם הנימוק של משרד הפנים הוא בקרה על כלי הנשק, להערכתי זה המקום הכי מבוקר, משום שהוא אחראי על 50 כלי נשק ואם חסר כלי נשק, אפשר לבדוק את זה בלחיצת כפתור. המניע שלי לתמוך בתקנות הוא עשרות אלפי כלי נשק שמפוזרים בארץ. זה גם המניע  שלכם, שצריך יותר בקרה ושליטה. מלבד שמדובר פה בספורט, הרי מבחינתכם יש בעל בית אחד ואין לחייב את המועדון לשלם עבור כל כלי נשק בנפרד.

היו"ר יעקב ליצמן:

כמה מועדוני קליעה יש?

יאיר דוידוביץ:

	יש כ-30 מועדונים. צריך לומר שהתמיכה של המדינה במועדוני הקליעה היא 154,000 שקל לשנה ובתהליך הזה שאתם מתבקשים לאשר המדינה רוצה לגבות מאתנו מראש 130,000 שקל לשנתיים. מצד אחד המדינה נותנת לנו תמיכה כמועדון ספורט ומצד אחר היא גובה אגרה.

עמוס בן-שאול:

	על פי חישובנו, בעקבות השינוי באגרה,  דמי החבר לכל ספורטאי יעלו ב-3-4 שקלים לשנה.


היו"ר יעקב ליצמן:

אני מציע שנעשה הפסקה בדיון ונציגי משרד הפנים ידונו כבר עתה עם נציגי צה"ל ומועדוני הקליעה, כדי להגיע להסכמות. 

סרן רוני לב:

	אדוני היושב ראש, אנחנו לא יכולים לדון בזה עתה, כי חסרים לנו פרטים.

אברהם בייגה שוחט:

	 אני מציע לתת הנחה של 50% למועדוני הקליעה.

היו"ר יעקב ליצמן:

אני מבין שההצעה הזאת מקובלת גם על משרד הפנים. זה אומר שהפטור לגורמי הביטחון, למי שמחויב לשאת נשק, יישאר בעינו ויתקיים על כך דיון בין הצדדים.  מה שיסוכם ביניהם יהיה מקובל גם עלינו. 

יהודה מירון:

אני רוצה להעיר את תשומת לבכם שבטיוטה שהועברה אליכם היו תקלות טכניות במספרי הסעיפים. העברתי תיקון לוועדה. 

בנוסף, בטיוטה נכתב שמועד התחולה יהיה 90 ימים מיום פרסום התקנות. אנחנו מבקשים לקצר את זה ל-30 יום ממועד הפרסום. 

שגית אפיק:

	הייתם צריכים להעביר את התקנות למשרד המשפטים לפני ועדת הכספים. 

היו"ר יעקב ליצמן:

מקובל עלי. 

מי בעד אישור תקנות כלי הירייה (אגרות רשיון), התשס"ה-2004, עם ההסתייגויות שהצענו?

הצבעה

בעד - הרוב

תקנות כלי הירייה (אגרות רשיון), התשס"ה-2004, עם ההסתייגויות הנ"ל, אושרו.

אני מודה לכולם, הישיבה נעולה. 



 
